CELEX: 32017R2095
Language: sl
Date: 2017-11-03 00:00:00
Title: Uredba Evropske centralne banke (EU) 2017/2095 z dne 3. novembra 2017 o spremembi Uredbe (ES) št. 2157/1999 o pooblastilih Evropske centralne banke za nalaganje sankcij (ECB/2017/34)

16.11.2017   
               
               
                  SL
               
               
                  Uradni list Evropske unije
               
               
                  L 299/22
               
            UREDBA EVROPSKE CENTRALNE BANKE (EU) 2017/2095
      z dne 3. novembra 2017
      o spremembi Uredbe (ES) št. 2157/1999 o pooblastilih Evropske centralne banke za nalaganje sankcij (ECB/2017/34)
      
      SVET EVROPSKE CENTRALNE BANKE JE –
      ob upoštevanju Pogodbe o delovanju Evropske unije in zlasti člena 132(3) Pogodbe,
      ob upoštevanju Statuta Evropskega sistema centralnih bank in Evropske centralne banke ter zlasti členov 34.3 in 19.1 Statuta,
      ob upoštevanju Uredbe Sveta (ES) št. 2532/98 z dne 23. novembra 1998 o pooblastilih Evropske centralne banke za nalaganje sankcij (1) in zlasti člena 6(2) Uredbe,
      ob upoštevanju naslednjega:
      
                  (1)
               
               
                  Evropska centralna banka (ECB) uporablja Uredbo Evropske centralne banke (ES) št. 2157/1999 (ECB/1999/4) (2) pri nalaganju sankcij na raznih področjih v svoji pristojnosti, zlasti na področju izvajanja denarne politike Unije, upravljanja plačilnih sistemov in zbiranja statističnih informacij.
               
            
                  (2)
               
               
                  Na podlagi Uredbe Evropske centralne banke (EU) št. 795/2014 (ECB/2014/28) (3) lahko ECB naloži sankcije upravljavcem sistemsko pomembnih plačilnih sistemov v primeru kršitve navedene uredbe.
               
            
                  (3)
               
               
                  Na področju pregleda sistemsko pomembnih plačilnih sistemov so izkušnje, pridobljene pri prvi celoviti oceni na podlagi Uredbe (EU) št. 795/2014 (ECB/2014/28), pokazale, da je treba Uredbo (ES) št. 2157/1999 (ECB/1999/4) nekoliko spremeniti, da se omogoči učinkovito nalaganje sankcij za kršitve pregledniških zahtev.
               
            
                  (4)
               
               
                  Zlasti je treba pojasniti opredelitev pristojne nacionalne centralne banke, da se zagotovi skladnost z opredelitvijo pristojnega organa v Uredbi (EU) št. 795/2014 (ECB/2014/28). Poleg tega je treba pojasniti sestavo interne neodvisne preiskovalne enote, da se zagotovi, da bo lahko neodvisno opravljala preiskovalne naloge na področju pregleda plačilnih sistemov.
               
            
                  (5)
               
               
                  Zato je treba Uredbo (ES) št. 2157/1999 (ECB/1999/4) ustrezno spremeniti –
               
            SPREJEL NASLEDNJO UREDBO:
      Člen 1
      Spremembe
      Uredba (ES) št. 2157/1999 (ECB/1999/4) se spremeni:
      
                  1.
               
               
                  člen 1 se nadomesti z naslednjim:
                  „Člen 1
                  Opredelitev pojmov
                  V tej uredbi pojem „pristojna nacionalna centralna banka“ pomeni nacionalno centralno banko države članice, pod jurisdikcijo katere je prišlo do domnevne kršitve, v primeru kršitev na področju pregleda sistemsko pomembnih plačilnih sistemov pa pomeni centralno banko Eurosistema, ki je bila določena kot pristojni organ v smislu člena 2(5) Uredbe Evropske centralne banke (EU) št. 795/2014 (ECB/2014/28) (*1). Drugi uporabljeni pojmi imajo enak pomen, kakor je opredeljen v členu 1 Uredbe (ES) št. 2532/98.
                  
                     (*1)  Uredba Evropske centralne banke (EU) št. 795/2014 z dne 3. julija 2014 o pregledniških zahtevah za sistemsko pomembne plačilne sisteme (ECB/2014/28) (UL L 217, 23.7.2014, str. 16).“;"
						
               
            
                  2.
               
               
                  v členu 1b se odstavek 1 nadomesti z naslednjim:
                  „1.   Za potrebe odločanja, ali je treba uvesti postopek za ugotavljanje kršitev v skladu s členom 2, in izvajanja pooblastil, določenih v členu 3, ECB ustanovi interno neodvisno preiskovalno enoto (v nadaljnjem besedilu: preiskovalna enota), ki jo sestavljajo preiskovalni uradniki, ki opravljajo svoje preiskovalne naloge neodvisno od Izvršilnega odbora in Sveta ECB ter ne sodelujejo v razpravah Izvršilnega odbora in Sveta ECB. Preiskovalno enoto sestavljajo preiskovalni uradniki, ki imajo raznovrstno ustrezno znanje, veščine in izkušnje.“;
               
            
                  3.
               
               
                  v členu 1b se vstavi naslednji odstavek 1a:
                  „1a.   Za preiskovanje kršitev Uredbe (EU) št. 795/2014 (ECB/2014/28) lahko ECB za preiskovalne uradnike imenuje: (i) zaposlene v ECB ali v nacionalni centralni banki države članice, če ta nacionalna centralna banka imenovanje sprejme, ali (ii) zunanje strokovnjake, ki delujejo na podlagi ustreznega pooblastila. ECB za preiskovalne uradnike ne sme imenovati članov Odbora za tržno infrastrukturo in plačila ali zaposlenih v ECB ali nacionalni centralni banki države članice, ki so neposredno sodelovali pri delu ocenjevalne skupine, ki je opravila prvotno pregledniško oceno, v kateri se je ugotovila kršitev ali so se ugotovili razlogi za sum kršitve.“;
               
            
                  4.
               
               
                  v členu 8 se doda naslednji odstavek 3:
                  „3.   Pri pregledu lahko Svet ECB:
                  
                              (a)
                           
                           
                              potrdi odločitev Izvršilnega odbora;
                           
                        
                              (b)
                           
                           
                              spremeni odločitev Izvršilnega odbora tako, da spremeni znesek sankcije, ki se naloži, in/ali razloge, zaradi katerih se ugotavlja kršitev;
                           
                        
                              (c)
                           
                           
                              odpravi odločitev Izvršilnega odbora.“;
                           
                        
            
                  5.
               
               
                  v členu 10 se doda naslednji odstavek 4:
                  „4.   Ta člen se ne uporablja za sankcije za kršitve uredb in sklepov ECB na področju pregleda sistemsko pomembnih plačilnih sistemov.“
               
            Člen 2
      Začetek veljavnosti
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v državah članicah v skladu s Pogodbama.
         V Frankfurtu na Majni, 3. novembra 2017
         
            
               Za Svet ECB
            
            
               Predsednik ECB
            
            Mario DRAGHI
         
      
      
         (1)  UL L 318, 27.11.1998, str. 4.
      
         (2)  Uredba Evropske centralne banke (ES) št. 2157/1999 z dne 23. septembra 1999 o pooblastilih Evropske centralne banke za nalaganje sankcij (ECB/1999/4) (UL L 264, 12.10.1999, str. 21).
      
         (3)  Uredba Evropske centralne banke (EU) št. 795/2014 z dne 3. julija 2014 o pregledniških zahtevah za sistemsko pomembne plačilne sisteme (ECB/2014/28) (UL L 217, 23.7.2014, str. 16).